กกต. วางกฎเข้ม 10 ข้อห้าม ช่วงหาเสียงเลือกตั้ง โทษหนักยุบพรรค
กกต. กางกฎเหล็ก 10 ข้อห้ามหาเสียงเลือกตั้ง 66 ไม่ให้ผู้สมัคร ส.ส.-ผู้ใด ทำผิดกฎหมายจูงใจให้กับผู้มีสิทธิลงคะแนนเสียง ฝ่าฝืนโทษหนักขั้นติดคุก-ยุบพรรค
10 ข้อห้ามทำช่วงหาเสียง "กกต."ขู่ฟันโทษหนัก "ติดคุก-ยุบพรรค"
8 เม.ย. 2566

สำนักงานคณะกรรมการการเลือกตั้ง (กกต.) ได้มีการออกมาเน้นย้ำ 10 ข้อห้ามในการหาเสียงเลือกตั้ง 2566 โดยภายหลัง กกต.กำหนดให้วันที่ 14 พ.ค. 2566 ตั้งแต่เวลา 08.00-17.00 น.เป็นวันเลือกตั้ง ส.ส. สำนักงาน กกต.ขอประชาสัมพันธ์เน้นย้ำเกี่ยวกับข้อห้ามไม่ให้ผู้สมัครหรือผู้ใด กระทำการอย่างหนึ่งอย่างใดเพื่อจูงใจให้ผู้มีสิทธิเลือกตั้งลงคะแนนแก่ตนเองหรือผู้สมัครอื่น หรือบัญชีรายชื่อของพรรคการเมืองใด ด้วยวิธีการดังต่อไปนี้
10 ข้อห้ามหาเสียงเลือกตั้ง 66
1.จัดทำ ให้ เสนอให้ สัญญาว่าจะให้ หรือจัดเตรียมเพื่อจะให้ทรัพย์สิน หรือประโยชน์อื่นใดอันอาจคำนวณเป็นเงินได้แก่ผู้ใด
2.ให้ เสนอให้ หรือสัญญาว่าจะให้เงิน ทรัพย์สิน หรือประโยชน์อื่นใดไม่ว่าจะโดยตรงหรือโดยอ้อมแก่ชุมชน สมาคม มูลนิธิ วัด สถานศึกษา สถานสงเคราะห์หรือสถาบันอื่นใด
3.ทำการโฆษณาหาเสียงด้วยการจัดให้มีมหรสพหรือสถาบันอื่นใด
4.เลี้ยงหรือรับจะจัดเลี้ยงผู้ใด
5.หลอกลวง บังคับ ขู่เข็ญ ใช้อิทธิพลคุกคาม ใส่ร้ายด้วยความเท็จ หรือจูงใจให้เข้าใจผิดในคะแนนนิยมของผู้สมัครหรือพรรคการเมือง
6.การหาเสียงเลือกตั้งของผู้สมัครและพรรคการเมือง ต้องไม่ขัดหรือแย้งกับแนวทางที่กำหนด เป็นนโยบายของพรรคการเมืองตามกฎหมายประกอบรัฐธรรมนูญว่าด้วยพรรคการเมือง
7.ห้ามมิให้ผู้สมัครผู้ใดจัดยานพาหนะ นำผู้มีสิทธิเลือกตั้งไปยังที่เลือกตั้ง หรือนำกลับไปจากที่เลือกตั้ง หรือจัดให้ผู้มีสิทธิเลือกตั้ง หรือกลับเพื่อการออกเสียงลงคะแนน โดยไม่ต้องเสียค่าโดยสาร ยานพาหนะ หรือค่าจ้างซึ่งต้องเสียตามปกติ
8.ห้ามมิให้ผู้ใดกระทำการเพื่อจูงใจหรือควบคุมให้ผู้มีสิทธิเลือกตั้งไปลงคะแนนเลือก หรือลงคะแนนไม่เลือกผู้สมัครใด
9.ห้ามมิให้ผู้ใดซึ่งมิได้มีสัญชาติไทย เข้ามีส่วนช่วยเหลือในการหาเสียงเลือกตั้ง หรือกระทำการใด ๆ เพื่อประโยชน์ในการเลือกตั้ง โดยประการที่เป็นคุณหรือเป็นโทษแก่ผู้สมัคร หรือพรรคการเมืองใด ทั้งนี้เว้นแต่การกระทำนั้นเป็นการช่วยราชการ หรือเป็นการประกอบอาชีพตามปกติ โดยสุจริตของผู้นั้น
10.ห้ามมิให้เจ้าหน้าที่ของรัฐใช้ตำแหน่งหน้าที่โดยมิชอบด้วยกฎหมายกระทำการใด ๆ เพื่อเป็นคุณหรือเป็นโทษแก่ผู้สมัครหรือพรรคการเมือง
ทั้งนี้สามารถศึกษารายละเอียดเพิ่มเติมได้จากพระราชบัญญัติประกอบรัฐธรรมนูญ (พ.ร.ป.) ว่าด้วยการเลือกตั้ง ส.ส. พ.ศ. 2561 และระเบียบ กกต.ว่าด้วยวิธีการหาเสียงและลักษณะต้องห้ามในการหาเสียง ส.ส. พ.ศ. 2561 โดยกำหนดกรอบระยะเวลาการให้ปฏิบัติ วิธีปฏิบัติ และข้อห้ามในการหาเสียงของผู้สมัคร ส.ส. พรรคการเมือง รวมถึงผู้ดำรงตำแหน่งทางการเมือง และหน่วยงานของรัฐ จะต้องปฏิบัติตามอย่างเคร่งครัด หากฝ่าฝืนอาจได้รับโทษปรับ หรือจำคุก เพิกถอนสิทธิเลือกตั้ง ตลอดจนยุบพรรคการเมือง